ཆེས་ཐོག་མའི་རྨི་ལམ་འདི་བསྐྲུན་མཁན་ནི་གླུ་དང་ལ་གཞས་ལ་ཞེན་པོ་ཡོད་པའི་ཁོའི་སྤོ་བོ་དང་ཨ་ཕ་སོགས་ཡིན་པ་སྨོས་མ་དགོས་ལ།མེས་པོ་འདི་དག་གིས་དམངས་ཁྲོད་ཀྱི་གླུ་དང་ལ་གཞས།ཤགས་དང་ཁ་མཚར་རེ་རེ་ནི་གསེར་གྱི་ཕྲེང་རྡོག་རེ་རེ་བཞིན་གཅེས་ཤིང་བསྐྱངས་ཏེ་རང་ཉིད་ཀྱི་བུ་རབས་ཚ་རྒྱུད་ལ་བརྒྱུད་སྤྲོད་བྱས་པ་ཡིན།གླུ་བ་ཚེ་དཔལ་སྐྱབས་ལ་མཚོན་ན་ཡང་ཕ་མེས་ཀྱི་ངག་ནས་བསླབས་པའི་དབྱངས་རྟ་འདི་དག་ནི་རང་ཉིད་ཀྱི་ཆེས་རིན་ཐང་བྲལ་བའི་དངོས་པོ་ཞིག་ལ་བརྩིས་ཏེ།རྟ་ནོར་ལུག་གསུམ་གྱི་རྨུག་རྗེས་དང་རི་ལུང་ཐང་གསུམ་གྱི་ན་ཐང་རེ་རེ་བརྒྱུད་དུས།ཁོའི་ལུས་དང་གྲིབ་མ་བཞིན་དོར་མ་མྱོང་ལ།གསེར་བཞིན་དཀོན་པའི་དབྱངས་རྟ་འདི་ལ་བརྟེན་ནས་ཁོའི་སྐད་ངག་གི་འགྱུར་ཁུགས་ཡང་ཁྲི་གཤོག་རྒྱལ་མོའི་མཚོ་མཐའ་ནས་གྲགས་ཏེ་བོད་ཁམས་ཡོངས་ཀྱི་མཁའ་དབྱིངས་སུ་བསྐྱོད་མགོ་བརྩམས།